**Drávaszabolcsnál ellenőrizte a Nébih a hazánkba érkező fatermék-szállítmányokat**

**Újabb átfogó ellenőrzési akciót hajtott végre a Nemzeti Élelmiszerlánc-biztonsági Hivatal (Nébih) EUTR részlege. Az illegális faanyag-kereskedelemmel foglalkozó erdészeti felügyelők szeptember elején, a Nemzeti Adó- és Vámhivatal Baranya Megyei Adó- és Vámigazgatóságával együttműködve, kétnapos akció során ellenőrizték a hazánk felé irányuló fatermék-szállítmányokat a drávaszabolcsi határátkelőhelyen. Ezt követően a kiemelt forgalmat bonyolító átvételi pontokon – ipari felhasználók, feldolgozó üzemek –, valamint tűzifatelepeken végezték a fatermék-szállítmányok és készletek átvizsgálását.**

A Nébih EUTR ellenőrei a drávaszabolcsi határátkelőhelyen a belépésre jelentkező szállítmányok árukísérő okmányait, a szállított fatermékek legális eredetét vizsgálták, illetve a termékek fajtáit és az azokat alkotó fafajokat vetették össze az okmányok tartalmával. A vizsgálat azt igazolta, hogy a hazai importőrök jelentős része mostanra kellően tájékozott a jogszabályi előírások tekintetében és igyekszik is betartani azokat.

Sajnálatos módon a szakemberek több olyan szállítmányt is találtak, amelyeknél az árukísérő okmányokon szereplő és a ténylegesen szállított faanyag nem felelt meg egymásnak. Ezekben az esetekben visszafordították a tehergépjárműveket a külföldi feladási címre.

Az akció a Baranya és Tolna megyei faanyag-kereskedelemmel foglalkozó személyek és vállalkozások telephelyeinek szúrópróbaszerű ellenőrzésére is kiterjedt. A telephelyek esetében elsősorban azt ellenőrizte a Nébih, hogy mennyire nyomon követhető a telepen tárolt és az onnan eladott fatermékek forgalma, a vásárlók részére megfelelő mennyiségű és a meghirdetett fafajú tűzifát adnak-e el. A szakemberek minden esetben találtak szabálytalanságokat, melyek alapján 11 hatósági eljárást indítottak, ugyanakkor egyetlen telephely működését sem kellett azonnali hatállyal betiltaniuk. Egy belföldi szállítás során a szállítójegy olyan hiányosan volt kitöltve, hogy a faanyagot visszaszállították a felrakodási helyszínre, majd ott hatósági zár alá került.

A Magyarországra érkező fatermék-szállítmányok átfogó ellenőrzésére a jövőben is számítaniuk kell az érintetteknek, hiszen a Nébih EUTR szakemberei hazánk teljes területén figyelemmel kísérik az áruforgalmat.

Az akcióról további részletek olvashatóak a Nébih [weboldalán](http://portal.nebih.gov.hu/-/atfogo-faanyag-kereskedelmi-lanc-ellenorzest-tartott-a-nebih-a-del-dunantulon).

2018. szeptember 27.

Nemzeti Élelmiszerlánc-biztonsági Hivatal